A BIZOTTSÁG HATÁROZATA
(2005. október 10.)
Törökországban a magas patogenitású madárinfluenza gyanújával kapcsolatos egyes védekezési intézkedésekről
(az értesítés a C(2005) 3966. számú dokumentummal történt)
(EGT vonatkozású szöveg)
(2005/705/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (1) bekezdésére,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (1) bekezdésére,
mivel:
(1)
A madárinfluenza a baromfik és madarak elhullással és rendellenességekkel járó fertőző vírusos betegsége, ami rövid időn belül az állat- és a közegészségügyre komoly veszélyt jelentő, és a baromfitenyésztés jövedelmezőségét jelentősen csökkentő járványos méreteket ölthet. Fennáll a veszélye, hogy a betegség kórokozója nemzetközi kereskedelem útján bekerülhet az élő baromfiállományba és baromfitermékekbe.
(2)
Törökország 2005. október 9-én tájékoztatta a Bizottságot a madárinfluenza baromfiüzemben történő kitöréséről Anatolia nyugati részén. Az izolált H5 vírus és a klinikai vizsgálat magas patogenitású madárinfluenza gyanújára enged következtetni a neuraminidase (N) típus és a patogenitási index folyamatban lévő meghatározásáig.
(3)
Nem engedélyezett a madárfélék és baromfik, valamint az ezekből származó termékek Törökországból történő behozatala a baromfin kívüli élő madarak, a kezeletlen toll és a hőkezelt baromfihús kivételével.
(4)
A betegség Közösségbe történő behurcolása állat-egészségügyi szempontból fennálló kockázatának fényében helyénvaló azonnali intézkedésként a baromfin kívüli egyéb élő madarak és a kezeletlen toll Törökországból történő behozatalát ideiglenesen felfüggeszteni.
(5)
Az emberi fogyasztásra szánt húskészítmények harmadik országokból történő behozatalára vonatkozó állat- és közegészségügyi feltételek és bizonyítványminták megállapításáról, valamint a 97/41/EK, a 97/221/EK és a 97/222/EK határozat hatályon kívül helyezéséről szóló, 2005. június 3-i 2005/432/EK bizottsági határozat (3) megállapítja azon harmadik országok jegyzékét, amelyekből a tagállamok engedélyezhetik húskészítmények behozatalát, és meghatározza a szóban forgó kórokozó inaktiválásához hatékonynak ítélt kezelési eljárásokat. A betegség ilyen termékeken keresztül történő átterjedése veszélyének megelőzése érdekében megfelelő kezelést kell alkalmazni a származási ország egészségügyi helyzetétől és azon fajoktól függően, amelyekből a termék származik. Ezért helyénvalónak tűnik engedélyezni a Törökországból származó azon baromfitermékek behozatalát, amelyeket az egész terméken legalább 70 °C-ot elérve hőkezeltek.
(6)
A Bizottság számára a betegség helyzetéről és az illetékes hatóságok által Törökországban elvégzett ellenőrzési intézkedésekről továbbított információ fényében e határozat rendelkezéseit felülvizsgálják az Élelmiszerlánc- és Állat-egészségügyi Állandó Bizottság következő ülésén,
ELFOGADTA EZT A HATÁROZATOT:
1. cikk
A tagállamok felfüggesztik a következő termékek Törökország területéről történő behozatalát:
-
a 2000/666/EK bizottsági határozat (4) 1. cikke harmadik francia bekezdésének meghatározása szerinti, baromfin kívüli élő madarak, beleértve a tulajdonosuk kíséretében lévő (kedvtelésből tartott) madarakat is, és
-
feldolgozatlan toll és tollrészek.
2. cikk
A tagállamok biztosítják, hogy a feldolgozott toll vagy tollrészek Törökországból történő behozatala esetében a szállítmányokat a feldolgozott toll és tollrészek (a feldolgozott díszítő célú tollak, az utazók által saját használatra maguknál tartott feldolgozott tollak vagy a magánszemélyeknek nem ipari célra küldött feldolgozott tollak szállítmányai kivételével) gőzöléssel vagy a kórokozók átvitelének kizárását biztosító más módszerrel történő kezelését igazoló kereskedelmi okmány kísérje.
3. cikk
A tagállamok módosítják behozatalra vonatkozó intézkedéseiket, hogy azok megfeleljenek e határozatnak, és a megfelelő módon haladéktalanul közzéteszik az elfogadott intézkedéseket. Erről haladéktalanul tájékoztatják a Bizottságot.
4. cikk
Ezt a határozatot 2005. október 20-ig kell alkalmazni.
5. cikk
E határozatnak a tagállamok a címzettjei.
Kelt Brüsszelben, 2005. október 10-én.